b"\n_START_ARTICLE_\nPuigdorca\n_START_SECTION_\nDescripci\xc3\xb3\n_START_PARAGRAPH_\nGran casal de planta rectangular, amb tres pisos, cobert a dues aig\xc3\xbces, amb el carener paral\xc2\xb7lel a la fa\xc3\xa7ana. La fa\xc3\xa7ana presenta for\xc3\xa7a simetria: els baixos s\xc3\xb3n centrats pel portal d'entrada d'arc rebaixat i adovellat; a banda i banda hi ha una espitllera. La planta senyorial \xc3\xa9s centrada per una galeria de doble arc rebaixat, de pedra picada i amb les capitells decorats; a cada banda, un balc\xc3\xb3._NEWLINE_A la planta superior, sobre els arcs, dos grans ulls de bou el\xc2\xb7l\xc3\xadptics, a m\xc3\xa9s d'altres obertures, tamb\xc3\xa9 adovellades._NEWLINE_A les cantoneres de l'edifici hi ha grans carreus de pedra picada. A ponent t\xc3\xa9 un gran terrat adossat. Pel cant\xc3\xb3 de ponent, el mas t\xc3\xa9 edificades un conjunt de construccions al voltant del seu barri i l'era de batre, entre les quals destaquen coberts, una petita masoveria i la capella de Sant Jaume. Un mur tanca el conjunt.\n_START_SECTION_\nHist\xc3\xb2ria\n_START_PARAGRAPH_\nL'estructura actual de la masia \xc3\xa9s b\xc3\xa0sicament barroca. Les estructures actuals s'aixecaren a finals del segle XVIII, tal com consta a la fa\xc3\xa7ana, on hi ha dues llindes on consta la data de 1789, l'any d'aquestes reformes. Posteriorment s'hi han fet altres reformes com el mur que tanca la lli\xc3\xa7a, aixecat a finals del segle XIX (1891)._NEWLINE_El mas existia amb anterioritat a aquestes dates; es tractava d'un mas constru\xc3\xaft prop de l'esgl\xc3\xa9sia de Sant Jaume de Puigdorca, documentada des del segle XII, per\xc3\xb2 de les restes d'aquell mas pr\xc3\xa0cticament no en queden vestigis.\n_START_SECTION_\nEsgl\xc3\xa9sia de Sant Jaume de Puigdorca\n_START_PARAGRAPH_\nL'Esgl\xc3\xa9sia de Sant Jaume de Puigdorca \xc3\xa9s una capella de petites dimensions, de planta rectangular, que avui forma part de les depend\xc3\xa8ncies del mas Puigdorca. Totes les pedres cantoneres s\xc3\xb3n de pedra picada de bona qualitat, com tamb\xc3\xa9 les del portal d'entrada, rectangular i ornamentat amb motllures, i les de l'estreta finestra que hi ha a la part superior. La coberta de l'edifici \xc3\xa9s a dos vents, amb el carener perpendicular a la fa\xc3\xa7ana. A l'interior hi ha dues laudes sepulcrals, amb data del 1807. A l'altar hi ha les imatges de Sant Jaume, Sant esteve i la Verge de Montserrat. El campanar \xc3\xa9s d'espadanya, de dos ulls, aixecat amb ma\xc3\xb3, amb un coronament format per dos quarts d'arc invertits._NEWLINE_La capella de Sant Jaume \xc3\xa9s esmentada ja el 1154, moment en qu\xc3\xa8 tenia la categoria de parroquial. Avui no hi ha restes d'aquesta construcci\xc3\xb3, o si n'hi ha estarien englobades dins l'edifici del mas Puigdorca. La capella actual \xc3\xa9s una construcci\xc3\xb3 dels volts del 1624, segons la inscripci\xc3\xb3 de la llinda. El campanar no correspon a la construcci\xc3\xb3 original. En l'actualitat nom\xc3\xa9s s'hi celebra missa per la diada de Sant Jaume. Les imatges del seu interior s\xc3\xb3n d'una factura molt recent."